Správa Komisie Európskemu parlamentu a Rade - Implementácia programu verejného zdravia v roku 2006 /* KOM/2008/0198 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 17.4.2008 KOM(2008) 198 v konečnom znení SPRÁVA KOMISIE EURÓPSKEMU PARLAMENTU A RADE Implementácia Programu verejného zdravia v roku 2006 SPRÁVA KOMISIE EURÓPSKEMU PARLAMENTU A RADE Implementácia Programu verejného zdravia v roku 2006 (Text s významom pre EHP) 1. ÚVOD V zmysle článku 12 ods. 1 rozhodnutia Európskeho parlamentu a Rady č. 1786/2002/ES z 23. septembra 2002 o akčnom programe Spoločenstva v oblasti verejného zdravia (2003 - 2008)[1] musí Komisia pravidelne monitorovať implementáciu akcií v rámci tohto programu, pokiaľ ide o jeho ciele. Cieľom tejto správy je informovať Európsky parlament a Radu o implementácii Programu verejného zdravia v roku 2006. Správa o prvých troch rokoch realizácie programu sa nachádza na internetovej stránke Europa[2]. 2. PREHľAD ROZPOčTU Celkový rozpočet programu na roky 2003 – 2008 predstavoval 354 miliónov EUR. Rozpočet na rok 2006 bol stanovený na 55 817 661 EUR rozhodnutím Komisie 2006/89/ES z 10. februára 2006, ktorým sa prijíma pracovný plán na rok 2006 na vykonávanie akčného programu Spoločenstva v oblasti verejného zdravia (2003–2008) vrátane ročného pracovného programu zameraného na granty[3]. Prevádzkový rozpočet bol stanovený na 53 863 521 EUR a administratívny rozpočet na 1 954 140 EUR. Predbežná výška grantov predstavovala 47 798 344 EUR. 3. GRANTY 3.1. Výzva na predloženie návrhov Jediná výzva na predloženie návrhov, ktorá pokrývala všetky činnosti pracovného plánu na rok 2006, bola uverejnená 14. februára 2006 a termín uzávierky bol 19. mája 2006. Bola uverejnená v Úradnom vestníku[4] a na internetovej stránke Europa[5]. Pre zainteresované strany a odborníkov z oblasti verejného zdravia, ktorí mali záujem o predloženie návrhov v rámci Programu verejného zdravia, sa 22. februára konal v Luxemburgu informačný deň. Predbežná suma na výzvu na predloženie návrhov predstavovala 43 018 510 EUR. Celkový počet predložených žiadostí pre tri oblasti bol 281( z toho 121 pre oblasť zdravotné informácie, 18 pre oblasť zdravotné hrozby a 142 pre oblasť zdravotné determinanty) . Počas kontrolnej a výberovej fázy bolo vylúčených tridsaťtri žiadostí, vo väčšine prípadoch z dôvodu neúplnosti. Ostatných 248 návrhov ohodnotila Výkonná agentúra pre program verejného zdravia (Public Health Executive Agency, PHEA) a preskúmal výbor pre hodnotenie zložený s predstaviteľov Generálneho riaditeľstva pre zdravie a ochranu spotrebiteľa a pre výskum, ako aj Eurostat a PHEA. Konečný zoznam návrhov odporúčaných na financovanie, konsolidovaný rezervný zoznam a návrhy, ktoré sa mali zamietnuť, boli predložené 28 externým posudzovateľom. Výsledkom hodnotenia bol vypracovaný zoznam 67 projektov a rezervný zoznam 41 projektov. Podrobnejšie informácie týkajúce sa podstaty návrhov, počtu návrhov predložených každým členským štátom, rozdielov medzi žiadateľmi z rôznych krajín, pokiaľ ide o mieru úspešnosti a vplyv informačného dňa spolu s analýzou hodnotiaceho procesu možno nájsť vo „Výzve na predkladanie návrhov na rok 2006 - Záver hodnotenia“ uverejnenej na internetovej stránke PHEA[6]. V rámci útvarov Komisie sa konali konzultácie s cieľom uistiť sa, že projekty vybrané na spolufinancovanie nebudú duplikovať projekty prebiehajúce v iných GR alebo sa s takýmito projektmi nebudú prekrývať.V septembri 2006 výbor pre implementáciu Akčného programu Spoločenstva v oblasti verejného zdravia (2003 – 2008) jednohlasne odsúhlasil spolufinancovanie vybraných návrhov (v celkovej sume 39 008 234 EUR na hlavnom zozname). Komisia žiadala o zvýšenie rozpočtovej položky 17 03 01 01 a rozpočtový orgán ho v decembri 2006 schválil s osobitným cieľom financovať vyšší počet projektov v rámci výzvy na predkladanie návrhov v roku 2006 v rámci Programu verejného zdravia (2003 - 2008). Uvedený výbor poskytol priaznivé stanovisko k rozhodnutiu Komisie K(2007(3354, ktorým sa mení a dopĺňa rozhodnutie C(2006)6429 o udeľovaní grantov na projekty v rámci programu „Verejné zdravie 2006“[7] (na celkovú sumu 47 399 457 EUR pre výzvu na predkladanie návrhov na rok 2006), ktoré bolo prijaté 13. júla 2007. Všetky grantové dohody v rámci výzvy na predkladanie návrhov na rok 2006 boli v roku 2007 podpísané pre celkový počet 87 projektov (z toho 32 projektov v oblasti zdravotné informácie, 12 projektov v oblasti zdravotné hrozby a 43 projektov v oblasti zdravotné determinanty). 3.2. Výzvy na predloženie ponúk Mnohé akcie sa iniciovali prostredníctvom výziev na predloženie ponúk alebo využitím existujúcich rámcových zmlúv. Najvýznamnejšie sú tieto: - Prieskum Eurobarometer o zdravotných rizikách v 25 členských štátoch a 4 susedných štátoch, ktorý pokrýval vnímanie týchto tém a informácie, ktoré s nimi súvisia: potenciálne zdravotné riziká spojené s elektromagnetickými poľami, riziká spojené s požívaním alkoholu, fajčením a darcovstvo orgánov. - Ďalšie udržiavanie a vývoj portálu o verejnom zdraví s cieľom zlepšiť jeho prístupnosť a rozšíriť počet jazykov, v ktorých je dostupný. - Administratívna dohoda so spoločným výskumným centrom (Joint Research Centre, JRC) s cieľom poskytnúť vedeckú podporu a poradenstvo v súvislosti s implementáciou smernice Európskeho parlamentu a Rady 2001/37/ES[8] z 5. júna 2001 o aproximácii zákonov, iných právnych predpisov a správnych opatrení členských štátov týkajúcich sa výroby, prezentácie a predaja tabakových výrobkov. Táto podpora pomôže harmonizovať systém podávania správ o tabakových prísadách s cieľom zlepšiť spoluprácu laboratórií na kontrolu tabaku v jednotlivých členských štátoch a poskytnúť vedecké poradenstvo v otázkach súvisiacich s regulačným postupom. - Správa o situácii týkajúcej sa liečby drogovej závislosti a spoločného využívania osvedčených postupov, napr. kvalita služieb poskytovania ošetrenia v Európe s osobitným zameraním sa na vývoj know-how o liečbe drogovej závislosti a spoločného využívania najlepšej praxe. Zahŕňala aj prípravu odporúčania k zavedeniu „služieb zameraných na prevenciu, liečbu a znižovanie škôd pre ľudí vo väzniciach, služieb zameraných na reintegráciu pri odchode z väzníc a metód na monitorovanie/analýzu požívania drog medzi väzňami“. - Zmluva s Rand Europe na prehodnotenie využívania ukazovateľov rokov prežitých v zdraví. 3.3. Granty pre medzinárodné organizácie Spolupráca s medzinárodnými organizáciami sa naďalej vyvíja. So Svetovou zdravotníckou organizáciou (WHO) bolo podpísaných sedem priamych grantových zmlúv a s Organizáciou pre ekonomickú spoluprácu a rozvoj (OECD) dve. Priame granty od WHO v celkovej výške spolufinancovania 2 500 000 EUR sa vzťahovali na tieto oblasti: - zlepšenie poradenstva v oblasti environmentálnych a zdravotných stratégií v Európe - implementácia existujúcich odporúčaní týkajúcich sa prevencie úrazov a podpory bezpečnosti - rovnosť v oblasti zdravia – rozdiely v prevádzke systému zdravotníctva a ich sociálne determinanty v Európe - podpora bezpečnosti zdravia a plánovanie pripravenosti v krajinách susediacich s EÚ - koordinovaná implementácia politického rámca v otázke boja proti alkoholu v Európe - posúdenie pripravenosti pohotovostnej lekárskej služby v národných štruktúrach krízového manažmentu v členských štátoch EÚ. Dohody o priamych grantoch s OECD v celkovej výške spolufinancovania 800 000 EUR sa týkali týchto oblasti: - práca na zdravotníckych účtoch - pracovné sily v oblasti zdravotníctva a medzinárodná migrácia 3.4. Subdelegovanie právomocí na DG Eurostat V súlade s článkom 1.4.7 pracovného plánu na rok 2006[9] bol stanovený rozpočet vo výške 500 000 EUR na subdelegovanie právomocí na Eurostat. V zmysle tohto článku Eurostat vyhlásil dve výzvy na predkladanie návrhov na podporu vnútroštátnych štatistických orgánov: - pri vykonávaní modulov európskeho základného dotazníkového prieskumu zdravia v rokoch 2006–2008 - pri implementácii a ďalšom rozširovaní systému zdravotníckych účtov v EÚ (v spolupráci s OECD a WHO). V prvom prípade bola nakoniec subdelegovaná suma 132 246,90 EUR a použitá na päť grantových dohôd s členskými štátmi na projekt „Implementácia modulov zdravotných determinantov, zdravotníckej starostlivosti a kontextových premenných v rámci európskeho dotazníkového prieskumu zdravia (European Health Interview Survey, EHIS)“. V druhom prípade bola nakoniec subdelegovaná suma 105 528,81 EUR a použitá na päť grantových dohôd s členskými štátmi a dve dohody s krajinami EZVO. Inými slovami, 47,56 % celkového predbežného subdelegovaného rozpočtu sa použilo na 10 grantových dohôd s členskými štátmi a dve s krajinami EZVO. 4. ŠTRUKTURÁLNA PODPORA 4.1. Výkonná agentúra pre program verejného zdravia Technickú, vedeckú a administratívnu pomoc potrebnú na implementáciu výzvy na predloženie návrhov na rok 2006 poskytla Výkonná agentúra pre program verejného zdravia (PHEA). Táto agentúra, ktorá bola založená v roku 2005[10], začala svoju činnosť v roku 2006. V roku 2006 zorganizovala výzvu na predloženie návrhov, koordinovala hodnotenie predložených projektov a dohodla a podpísala zmluvy o spolufinancovaní. 5. PROGRAMU VEREJNÉHO ZDRAVIA NA ROKY 2003 – 2008: PRIEBEžNÉ HODNOTENIE V rozhodnutí o Programe verejného zdravia z roku 2002 sa ustanovilo, že externé posúdenie implementácie a výsledkov počas prvých troch rokoch programu sa má vypracovať do začatia štvrtého roka. Úvodná správa bola finalizovaná v marci 2007 a jej obsah je uverejnený na stránke Europa[11]. Záverečná správa (priebežné hodnotenie) bola uverejnená v roku 2007 a je dostupná na stránke Europa[12]. 6. HLAVNÉ ČINNOSTI V ROKU 2006 6.1. Zdravotné informácie V júni bola ako súčasť „systému informácií a znalostí v oblasti zdravia“ uverejnená časť Programu verejného zdravia EÚ, ktorou je správa na tému „ Alkohol v Európe: Perspektíva verejného zdravia “[13]. V júni sa vo Viedni konala prvá európska Konferencia o prevencii úrazov a podpore bezpečnosti[14] . Zorganizovalo ju rakúske predsedníctvo s podporou Európskej komisie. V júni Komisia takisto prijala oznámenie o „akciách pre bezpečnejšiu Európu“[15]. Počas roka sa implementovalo a uverejnilo šesť štúdii Eurobarometer na rôzne témy (lekárske omyly, prevencia AIDS, potraviny a zdravie, postoje k tabaku, dobrý zdravotný stav a zdravotná prevencia) s cieľom vyplniť medzery, pokiaľ ide o informovanosť v týchto oblastiach. V máji sa pod záštitou rakúskeho predsedníctva konala konferencia na tému Vysoká úroveň e-zdravia [16] ako jedno z následných opatrení po tom, čo Komisia vydala oznámenie o e-zdraví. V máji sa začal aj ďalší dôležitý projekt, ktorým je portál Európskej únie o verejnom zdraví [17], ktorý predstavuje jediný prístupový bod k informáciám súvisiacim so zdravím na európskej, národnej, ako aj regionálnej úrovni. Projekt „Európa pre zdravie a blahobyt“[18] bol spolufinancovaný počas fínskeho predsedníctva ako súčasť predsedníckej témy „ zdravie vo všetkých politikách“ . Projekt bol zameraný na ovplyvnenie determinantov zdravia v iných politikách na úrovni jednotlivých členských štátov a celého Spoločenstva a zbieranie najlepších dostupných poznatkov o osvedčených postupoch s cieľom zaangažovať ostatné sektory do procesu zlepšenia zdravia a zmenšovania rozdielov v oblasti zdravia. Ako súčasť projektu zorganizovalo rakúske predsedníctvo v septembri na túto tému ministerskú konferenciu na vysokej úrovni a vydalo publikáciu Zdravie vo všetkých politikách: vyhliadky a možnosti v spolupráci so zúčastnenými krajinami a európskym observatóriom WHO. V rámci projektu PERISTAT sa v Porto (Portugalsko) 2.- 3. júna konal kongres „ lepšia štatistika pre lepšie zdravie žien v tehotenstve a ich deti“ [19] spolufinancovaný Programom verejného zdravia. Kongres zahŕňal aj zasadnutia na tému „stratégie na zvýšenie využívania informácií o perinatálnom zdraví“, „informačné systémy a indikátory týkajúce sa perinatálneho zdravia“, „analýza údajov z bežných zdrojov pri hodnotení postupov a výsledkov“ a „posudzovanie geografických a sociálnych rozdielov“. Na kongrese sa zúčastnilo viac ako 110 odborníkov v oblasti zdravotníctva z 26 európskych krajín, Austrálie a USA. V júni 2006 predložila Osobitná skupina pre oblasť ojedinelých ochorení, založená v rámci programu verejného zdravia, príspevok k formovaniu politiky: Pre európsku spoluprácu v rámci zdravotníckych služieb a lekárskej starostlivosti v oblasti zriedkavých ochorení[20] skupine na vysokej úrovni pre zdravotnícke služby a zdravotnícku starostlivosť, v ktorom aktualizovala informácie o referenčných sieťach v Európe. Vo Frankfurte nad Mohanom sa 19. - 20. júna konala Európska konferencia o primárnych imunodeficienciách [21] spolufinancovaná Programom verejného zdravia. Stretlo sa na nej viac ako 100 odborníkov v oblasti klinickej imunológie, starostlivosti o pacientov s primárnymi imunodeficienciami, verejného zdravia a genetiky, odborníkov z ministerstiev zdravotníctva a agentúr EÚ a jednotlivých členských štátov, akademických centier, laboratórií verejného zdravia, priemyselného sektora, profesionálnych organizácií a skupín pacientov, aby identifikovali a vyvinuli stratégie verejného zdravia pre pacientov s primárnymi klinickými imunodeficienciami. 6.2. Zdravotné riziká Začiatok roka bol poznačený štyrmi smrteľnými prípadmi vtáčej chrípky v Turecku. Tieto prípady vyvolali rýchlu reakciu Komisie, Európskeho strediska na prevenciu chorôb (ECDC) a WHO a aktivovali vopred zavedené reakčné mechanizmy, pričom vyslali spoločný detašovaný pracovný tím na pomoc tureckým orgánom. Založil sa nový webový portál, ktorý je zdrojom informácií pre subjekty prijímajúce rozhodnutia v členských štátoch (HEDIS) a ktorý zohral rozhodujúcu úlohu pri prípravách na krízu v rámci celej EÚ. Pripravenosť na úrovni jednotlivých členských štátov posúdili tímy ECDC a odborníci Komisie. Ďalšia spoločná konferencia WHO a ECDC o pripravenosti sa konala v máji v Uppsale a GR pre zdravie a ochranu spotrebiteľa prispelo k úspešnému priebehu konferencie v Pekingu (na ktorej sa prisľúbili takmer 2 miliardy USD na globálny boj proti vtáčej chrípke a pandémii) a následné konferencie v Viedni a Bamaku. Opatrenie na zvládanie niekoľkých prípadov ochorenia oznámených prostredníctvom systému včasného varovania a včasnej reakcie (Early Warning and Response System, EWRS) zavedeným v zmysle rozhodnutia č. 2119/98/ES[22] koordinovalo GR pre zdravie a ochranu spotrebiteľa. Najzávažnejšie boli prípady vtáčej chrípky v Turecku, ohnisko výskytu Chikungunya v Indickom oceáne, niekoľko ohnísk výskytu infekcie norovírusu na plavebných lodiach, prípad horúčky Lassa dovezenej z Afriky do Európy a niekoľko prípadov legionárskej choroby diagnostikovanej u občanov EÚ po pobyte v hoteli v Thajsku. GR pre zdravie a ochranu spotrebiteľa sa v úzkej spolupráci s ECDC pripravilo na revíziu definícií prípadov ochorení EÚ a odovzdanie činnosti systému EWRS a súvisiacich projektov Programu verejného zdravia zameraných na sledovanie prenosných chorôb Európskemu stredisku na prevenciu chorôb. Chemické a rádioaktívne hrozby. Komisia prijala oznámenie o predĺžení mandátu Výboru pre zdravotnú bezpečnosť (Health Security Committee, HSC), v ktorom sa hovorí o zámernom uvoľňovaní biologických, chemických a rádioaktívne látok s cieľom spôsobiť škodu. Výbor takisto koordinuje plánovanie pripravenosti na chrípku. V dôsledku ďalšieho rozširovania vtáčej chrípky a nezákonného používania polónia 210 v Spojenom kráľovstve, ktoré viedlo ku kontaminácii niekoľkých komerčných lietadiel a vystaveniu veľmi vysokého počtu občanov EÚ potenciálnemu rádiologickému riziku, sa zdôraznila potreba ďalšej práce tohto výboru. Schopnosť reagovať na takéto udalosti sa ešte zvýšila pomocou nového webového systému RAS-BICHAT a sprístupnení systému RAS-CHEM, ktoré sa používajú na rýchle oznamovanie prípadov postihnutia a udalostí, ktoré zahŕňajú aj biologické, chemické a rádionukleárne látky. Všeobecná pripravenosť na zdravotné hrozby. S cieľom zlepšiť všeobecnú pripravenosť Komisie a členských štátov sa podniklo niekoľko krokov, ktorými sa zavádzajú do praxe dve ponaučenia získané počas simulačných cvičení zorganizovaných v roku 2005. Okrem týchto zlepšení GR pre zdravie a ochranu spotrebiteľa založilo rozšírený krízový tím, ktorý sprístupňuje všetky vhodné zdroje uvedeného GR na riadenie najzávažnejších krízových situácií. Založením nových krízových pracovísk v Luxemburgu a Bruseli je pre prácu tohto tímu veľkým prínosom. Špeciálne tréningové stretnutia, ktoré zorganizovalo uvedené GR, zlepšili schopnosť členských štátov využívať prístupný systém včasného varovania a informačný systém. 6.3. Zdravotné determinanty V nadväznosti na „Oznámenie o boji proti HIV/AIDS v Európskej únii a susedných krajinách, 2006 – 2009“[23] boli zorganizované stretnutia za okrúhlym venované tematike bezpečnejšieho sexu pre mladých ľudí. Prvým výsledkom týchto stretnutí bola novembrová akcia „AIDS remember me – noc televíznych reklám na zameraných na problematiku AIDS/HIV“. Spolupráca a konzultácie s členskými štátmi a zúčastnenými stranami naďalej pokračujú najmä prostredníctvom a skupiny expertov pre HIV/AIDS a fóra sociálnej spoločnosti pre HIV/AIDS. V nadväznosti na rozsiahly proces konzultácií Komisia prijala v októbri „Oznámenie o stratégii EÚ na podporu členských štátov pri znižovaní škôd následkom požívania alkoholu “[24]. Identifikovalo sa päť prioritných oblastí, ktoré sú aktuálne pre všetky členské štáty a v prípade ktorých môže akcia Spoločenstva pridať národným politikám hodnotu: „ochrana mladých ľudí, detí a nenarodených detí“; „zníženie počtu úrazov a úmrtí v dôsledku dopravných nehôd následkom požitia alkoholu“; „prevencia škôd súvisiacich s požívaním alkoholu medzi dospelými a zníženie jeho negatívneho vplyvu na pracoviskách“; „informovanosť, výchova a zvyšovanie povedomia o vplyve škodlivého a nebezpečného požívania alkoholu a o vhodných návykoch súvisiacich s jeho požívaním“ a „vyvinutie spoločnej údajovej základne na úrovni EÚ a jej udržiavanie“. Rada vo svojich záveroch prijatých v novembri 2006 uvítala oznámenie Komisie a podporila akcie, ktoré boli v ňom ustanovené. Komisia uverejnila v septembri výsledky verejných konzultácií k zelenej knihe „Podpora zdravého stravovania a telesnej aktivity: európsky rozmer prevencie nadváhy, obezity a chronických ochorení“[25]. Komisia pokračovala v konzultáciách so zúčastnenými stranami a posudzovaní vplyvu v súvislosti s bielou knihou o výžive a fyzickej aktivite[26] . Európska platforma pre akcie zamerané na výživu, fyzickú aktivitu a zdravie predložila a začala implementovať 177 záväzkov týkajúcich sa akcií na zastavenie a zvrátenie súčasných trendov smerujúcich k obezite. V máji sa uskutočnili výmenné akcie zamerané na partnerstvá medzi členmi uvedenej platformy a subjektmi v podobnej oblasti činnosti v USA. Vo svojej činnosti pokračovala kampaň proti fajčeniu zameraná najmä na mladistvých vo veku 15 -18 rokov a mladých dospelých (18 -30 rokov) „HELP: Za život bez tabaku“ 2005 – 2008 Kampaň bola zameraná na tri hlavné témy týkajúce sa kontroly tabaku (prevencia, odvykanie a nebezpečenstvo pasívneho fajčenia) prostredníctvom médií vrátane televízie a internetu, tlače a organizácie podujatí zameraných na verejné vzťahy. V rámci kampane zameranej na meranie CO začatej v marci sa vykonalo 90 000 testov a zorganizovalo viac ako 250 podujatí po celej EÚ. V neposlednom rade sa na šírenie vypracoval Manifest európskej mládeže proti tabaku[27]. Vypracovali ho samotní mladí ľudia na základe 25 národných konzultácií. V októbri 2005 sa konala rozsiahla verejná konzultácia[28] k Zelenej knihe „Podpora duševného zdravia obyvateľstva: Na ceste k stratégii duševného zdravia pre EÚ“[29]. Na tejto konzultácii sa potvrdilo, že široká verejnosť intenzívne podporuje rozvoj stratégie duševného zdravia na úrovni EÚ. Komisia spolupracovala s členskými štátmi a medzinárodnými organizáciami, najmä WHO a jeho Komisiou pre sociálne determinanty zdravia s cieľom zvýšiť porozumenie a podporiť vývoj politických akcií v oblasti sociálnych determinantov a rozdielov v oblasti zdravia. Skupina odborníkov EÚ pre sociálne determinanty a rozdiely v oblasti zdravia iniciovala štúdiu makroekonomických dôsledkov rozdielov v oblasti zdravia a poskytla mechanizmus spoločného využívania osvedčených postupov pri vývoji národnej politiky. Závery Rady o zdraví vo všetkých politikách boli schválené počas fínskeho predsedníctva, ktoré podčiarklo význam riešenia otázky sociálnych determinantov zdravia prostredníctvom politík v rôznych sektoroch. V diskusnom dokumente Komisie pre novú stratégiu v oblasti zdravia „Zdravie v Európe: Strategický prístup“ sa navrhuje, aby jednou z kľúčových tém novej stratégie bola akcia zameraná na pomoc pri znižovaní rozdielov v oblasti zdravia a vyrovnávaní rozdielov v rámci jednotlivých krajín, ako aj medzi nimi. V roku 2006 bola vypracovaná správa o implementácii odporúčaní Rady z 18. júna 2003 o prevencii a znižovaní poškodenia zdravia v dôsledku drogovej závislosti[30] a v roku 2007 zaslaná Rade a Parlamentu. V roku 2007 sa začali prípravy správy o liečbe drogovej závislosti a v roku 2008 návrh odporúčania Rady o drogách a väzniciach podľa európskeho akčného plánu v oblasti drog. V rámci akčného plánu EÚ v oblasti životného prostredia a zdravia na roky 2004 -2010 sa prijalo niekoľko opatrení. V októbri 2006 bola založená odborná pracovná skupina pre kvalitu vzduchu vo vnútorných priestoroch s poverením zriadiť fórum na spoločné využívanie najlepšej praxe a informácií a poskytovať poradenstvo Komisii o programoch a politikách EÚ súvisiacich s kvalitou vzduchu vo vnútorných priestoroch, ako aj poskytovať poradenstvo v oblasti akcií zameraných na redukciu emisie/koncentrácie znečisťujúcich látok. 6.4. Posúdenie rizika Vedecké výbory príslušné pre program verejného zdravia (2003 – 2008) boli financované podľa článku 1.4.6 pracovného plánu na rok 2006[31]. Počas roku 2006 prijali tri vedecké výbory[32], ktorými sú: Vedecký výbor pre spotrebné výrobky (VVSV), Vedecký výbor pre zdravotné a environmentálne riziká (VVZER) a Vedecký výbor pre vznikajúce a novo identifikované zdravotné riziká (VVVNIZR) mnohé stanoviská, ktoré sa týkali problematiky ako sú napr. odfarbovače vlasov (ako súčasť možného rizika vzniku rakoviny), bezpečnosť solárií, existujúcich látok v zmysle nariadenia 793/93, iných látok ako sú napr. organocíny, možné účinky látok uvoľňovaných osviežovačmi vzduchu, účinok elektromagnetických polí na ľudské zdravie a vhodnosť existujúcich metodológií na posúdenie rizika nanomateriálov. S cieľom zohľadniť nové vedecké údaje o elektromagnetických poliach bol Vedecký výbor pre vznikajúce a novo identifikované zdravotné riziká (VVVNIZR)[33] požiadaný, aby preskúmal stanovisko Vedeckého výboru pre toxicitu, ekotoxicitu a životné prostredie (Scientific Committee on Toxicity, Eco-toxicity and the Environmen, SCTEE) z októbra 2001 o možných účinkoch elektromagnetických polí, rádiových frekvenčných polí a mikrovlnového žiarenia na zdravie. Stanovisko VVVNIZR bolo predmetom verejnej konzultácie od septembra do novembra a konečná verzia sa mala uverejniť v prvom štvrťroku 2007. Vzhľadom na výsledky konzultácie začatej v októbri 2005 o metódach posúdenia rizika produktov nanotechnológií prijal VVVNIZR v marci stanovisko o vhodnosti súčasných metodológií pri posudzovaní potenciálneho rizika nanomateriálov. V záveroch stanoviska VVVNIZR sa uvádza, že by boli potrebné nejaké zmeny súčasných metód testovania a monitorovania, aby sa vyjadrili jedinečné vlastnosti produktov nanotechnológie, a zdôrazňuje sa potreba prístupu založenom na jednotlivých prípadoch pri posudzovaní rizika. Označujú sa v nich aj rozdiely v znalostiach, najmä týkajúcich sa ľudského vystavenia, účinkov na zdravie a životné prostredie. Spolupráca medzi vedeckými výbormi a panelmi GR pre zdravie a ochranu spotrebiteľa, GR pre zamestnanosť, sociálne záležitosti a rovnaké príležitosti, Európskym úradom pre bezpečnosť potravín, Európskym strediskom na prevenciu chorôb, Európskou agentúrou pre lieky a Európskou environmentálnou agentúrou sa potvrdila na ich druhom stretnutí, keďže ich spoločný záujem spočíval v spolupráci v medziach spoločného rámca pre posudzovanie rizika. [1] Ú. v. ES L 271, 9.10.2002, s. 1. [2] http://europa.eu.int/comm/health/ph_programme/keydo_programme_2003_2008_en.htm. [3] Ú. v. EÚ L 42, 14.2.2006, s. 29. [4] Ú. v. EÚ C 37, 14.2.2006, s. 14. [5] http://ec.europa.eu/health/ph_programme/howtoapply/proposal_docs/call2006_en.pdf. [6] http://ec.europa.eu/phea/documents/Evaluation_summary_REPORT_170107.pdf. [7] K(2007) 3354 z 13.7.2007. [8] Ú. v. ES L 194, 18.7.2001, s.26. [9] Ú. v. EÚ L 42, 14.2.2006, s. 29. [10] K(2004)4839 z 15.12.2004, Ú. v. EÚ L 369, 16.12.2004, s. 73. [11] http://ec.europa.eu/health/ph_programme/documents/evaluation/inter_evaluation_en.pdf. [12] http://ec.europa.eu/health/ph_programme/documents/evaluation/PHP_evaluation_en.pdf. [13] http://ec.europa.eu/health-eu/news_alcoholineurope_en.htm. [14] http://www.eurosafe.eu.com/csi/eurosafe.nsf/html/homepage/$file/index.htm. [15] http://ec.europa.eu/health/ph_determinants/environment/IPP/documents/com_328_en.pdf. [16] http://ec.europa.eu/health/ph_projects/2005/action1/action1_2005_3_en.htm. [17] http://health.europa.eu. [18] http://ec.europa.eu/health/ph_projects/2005/action1/action1_2005_full_en.htm#21. [19] http://ec.europa.eu/health/ph_information/documents/ev_20060602_prog_en.pdf. [20] http://ec.europa.eu/health/ph_threats/non_com/rare_8_en.htm. [21] http://www.eupidconference.com/Publications_Consensus.aspx. [22] Rozhodnutie Európskeho parlamentu a Rady č. 2119/98/ES z 24. septembra 1998, ktorým sa v Spoločenstve zriaďuje sieť na epidemiologický dohľad a kontrolu prenosných ochorení, Ú. v. ES L 268, 3.10.1998, s. 1 – 7. [23] http://eur-lex.europa.eu/LexUriServ/LexUriServ.do?uri=COM:2005:0654:FIN:EN:PDF. [24] http://ec.europa.eu/health/ph_determinants/life_style/alcohol/documents/alcohol_com_625_en.pdf. [25] http://ec.europa.eu/health/ph_determinants/life_style/nutrition/documents/nutrition_gp_en.pdf. [26] http://ec.europa.eu/health/ph_determinants/life_style/nutrition/documents/nutrition_wp_en.pdf. [27] http://ec.europa.eu/health/ph_determinants/life_style/Tobacco/help/manifesto_en.htm. [28] http://ec.europa.eu/health/ph_determinants/life_style/mental/green_paper/consultation_en.htm. [29] http://ec.europa.eu/health/ph_determinants/life_style/mental/green_paper/mental_gp_en.pdf. [30] http://eur-lex.europa.eu/LexUriServ/site/en/com/2007/com2007_0199en01.pdf. [31] Ú. v. EÚ L 42, 14.2.2006, s. 29. [32] http://ec.europa.eu/health/ph_risk/committees/committees_en.htm. [33] http://ec.europa.eu/health/ph_risk/committees/04_scenihr/04_scenihr_en.htm.